ดาวโจนส์ปิดร่วง/ทองพุ่ง/น้ำมันขยับขึ้น 
หุ้นดาวโจนส์ปิดลบ 219.75 จุด นักลงทุนวิตกยอดโควิดพุ่งฉุดเศรษฐกิจ ด้านราคาน้ำมัน เพิ่มขึ้น 41 เซนต์ ขณะที่ทองคำพุ่ง 10.9 ดอลลาร์
21 พ.ย. 2563

ดัชนีเฉลี่ยอุตสาหกรรมดาวโจนส์ปิดที่ 29,263.48 จุด ลดลง 219.75 จุด หรือ -0.75%, ดัชนี เอสแอนด์พี 500 ปิดที่ 3,557.54 จุด ลดลง 24.33 จุด หรือ -0.68% และดัชนี แนสแดค ปิดที่ 11,854.97 จุด ลดลง 49.74 จุด หรือ -0.42%
ดัชนีดาวโจนส์ตลาดหุ้นนิวยอร์กปิดลบเมื่อวันที่ 20 พ.ย. เนื่องจากนักลงทุนขายหุ้นออกมาท่ามกลางความวิตกเกี่ยวกับจำนวนผู้ติดเชื้อโควิด-19 ที่เพิ่มขึ้นอย่างต่อเนื่องในสหรัฐ, การล็อกดาวน์เพื่อควบคุมโรคระบาด, ระยะเวลาที่ยาวนานในการผลิตและแจกจ่ายวัคซีนป้องกันโรคโควิด และความคืบหน้าของการออกมาตรการกระตุ้นเศรษฐกิจสหรัฐ
ด้านสัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด ส่งมอบเดือนธ.ค. เพิ่มขึ้น 41 เซนต์ หรือ 1% ปิดที่ 42.15 ดอลลาร์/บาร์เรล สัญญาน้ำมันดิบเบรนท์ (BRENT) ส่งมอบเดือนม.ค. เพิ่มขึ้น 76 เซนต์ หรือ 1.7% ปิดที่ 44.96 ดอลลาร์/บาร์เรล
ราคาทองคำตลาดโคเม็กซ์ ส่งมอบเดือนธ.ค. เพิ่มขึ้น 10.9 ดอลลาร์ หรือ 0.59% ปิดที่ 1,872.4 ดอลลาร์/ออนซ์